ব্রাহ্মণবাড়িয়া, বাংলাদেশনিউজ২৪x৭.কম  ব্রাহ্মণবাড়িয়ার বিজয়নগরে চাঁদাবাজির মামলার জের ধরে এক  ব্যবসায়ীকে খুন করেছে প্রতিপক্ষরা। শনিবার সকালে উপজেলার পাহাড়পুর ইউনিয়নের ভিটি দাউদপুর গ্রামে এ ঘটনা ঘটে। পুলিশ হত্যার সাথে জড়িত থাকার অভিযোগে একজনকে গ্রেফতার করেছে।  জানা যায়, বিজয়নগরের মুক্তিযোদ্ধা সংসদের সাবেক ডেপুটি কমান্ডার ও ইউপি কৃষকলীগ সভাপতি হামিদ মেম্বার ভিটি দাউদপুর গ্রামের উজির আলীর ছেলে আশিক মিয়ার বিরুদ্ধে চাঁদাবাজি মামলা দায়ের করে। এ মামলায় আশিক মিয়া দীর্ঘদিন কারাভোগের পর জামিনে এসে হামিদ মেম্বারের লোকজনকে মামলা প্রত্যাহারের জন্য হুমকি দিতে থাকে। এ ঘটনার জের ধরে শুক্রবার দুপুরে হামিদ মেম্বার ও আশিক  মিয়ার দলের মধ্যে মারামারির ঘটনা ঘটে। এ সময় হামিদ মেম্বারের বাড়ি আব্দুর রশিদ (৫০), রূপচাঁন (৪০) ও এসএসসি পরীক্ষার্থী হালিমা (১৬) আহত হয়।  এ ঘটনার জের ধরে হামিদ মেম্বারের ভাতিজা সাটিরপাড়া গ্রামের সাধু মিয়ার ছেলে মুদিমাল ব্যবসায়ী লিটন আহমেদ খোকন (৩০) খোঁজ খবর নিতে শনিবার সকাল ৮টায় ভিটি দাউদপুর যাবার পথে আশিক মিয়ার লোকজন তাকে বল্লম দিয়ে গলায় আঘাত করলে সে গুরুতর আহত হয়। আশংকাজনক অবস্থায় তাকে ব্রাহ্মণবাড়িয়ায় সদর হাসপাতালে আনার পর কর্তব্যরত চিকিৎসক মৃত ঘোষনা করে। খবর পেয়ে বিজয়নগর থানা ভারপ্রাপ্ত কর্মকর্তা  দুলাল মাহমুদ ঘটনাস্থলে পৌঁছে ঘটনার সাথে জড়িত সন্দেহে বাবুল মিয়ার ছেলে শাহিন (২০) কে গ্রেফতার করে। এ ঘটনায় নিহতের ভাই রেদোয়ান আহমেদ বাদী হয়ে মামলা দায়ের করেছেন।  বাংলাদেশনিউজ২৪x৭.কম/এসএ.